**Haffner István**

(Gödöllő, 1942. december 3. –)

Az általános iskola első hat osztályát Enyingen, a továbbiakat Székesfehérváron végezte. 1960-ban a József Attila Gimnázium latin humán tagozatán érettségizett. 1960-ban a Videotonba került elektroműszerész-tanulónak, majd egy évet a tévé gyártószalagán dolgozott. A BME Villamosmérnöki Kar esti tagozatán 1970-ben szerzett diplomát.

1963-tól a Mechanikai Laboratóriumban, stúdiómagnó fejlesztési osztályon technikusi beosztásban helyezkedett el, 1970-től labormérnöki, 1980-tól laborvezetői, 1988-tól főkonstruktőri beosztásban dolgozott. 1970-ben kötött házasságot, feleségem Mikó Imola, két fia születt Miklós és Márton, akik ma már felnőtt emberek. 1983-ban egy végzetes betegséget túlélve leszázalékolták, de az orvosi javaslat ellenére folytatta a munkát. A rendszerváltás után megszűnő cégétől 1992-ben kilépett és nyugdíjba ment.

1954-ben Ábrahámhegyen találkozott először a vitorlázással. 1958-ban Balatonszabadiban Kőnig József vadonatúj Kalózán segédkezett, később szabad kezet kapott a hajó használatára. 1961-ben tette le a vízi jártassági vizsgát. 1962-től bérelt hajókkal túrázott gyerekkori barátaival, Poór Károllyal, Orosz Tamással és Dobó Pállal. 1965-ben megvásárolta a Kőnig-féle Kalózt, ettől kezdve ezzel járták a Balatont. 1975-ben az akkor Kalypso, eredeti nevén és napjainkban újból Hadúr nevet viselő Európa 30-as tulajdonosa, Barsi István meghívta a Kékszalagra kormányosnak. Ekkor már megérett benne a gondolat egy saját hajó vásárlására. A D2-es Dragon Poór Károly barátjával közös hajójuk lett, majd 1979-ben egy Európa 30-as tulajdonosai lettek, amelyet akkor Vikingnek hívtak, de hamarosan visszakapta az eredeti Virtus nevet. Idővel kivásárolta tulajdonostársát, ez a hajó negyven éve fontos része az életének.

1975-ben belépett a TVSK-ba, és ettől kezdve 2011-ig szinte minden nagyhajós versenyen elindult. Két alkalommal 1982-ben és 1983-ban ezüstérmesek voltak a magyar bajnokságon. 1980-tól a nagyhajós flotta felmérőjeként tevékenykedett. 1981-ben dr. Pálos István, a TVSK elnöke felkérte a klub versenyszakosztályának vezetésére. Javaslatára 1982-ben megrendezték a ma már Pünkösdi Regatta néven futó első Földvár–Keszthely versenyt.

1983-ban a megalakuló Európa 30-as flotta osztálykapitánya lett. 1989-ben az Nagyhajós bizottság elnökévé választották. 1994-ig töltötte be ezt a tisztséget, majd munkahelyi elfoglaltsága miatt kénytelen volta lemondani pozíciójáról. 2004 és 2018 között a TVSK balatonalmádi telep sportvezetőjeként dolgozott, néhány évig a TVSK elnökhelyettesi tisztségét is betöltötte.

Megnövekedett szabadidejében sokat vitorlázik, de versenyekre már egyre kevesebbet jár.